**Csemő Község Önkormányzata Képviselő-testületének**

**…/2017. (…. ….) rendelete**

**a településkép védelméről**

Csemő Község Képviselő-testülete a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján az Alaptörvény 32. cikk (1) bekezdés a) pontjában és az épített környezet alakításáról és védelméről szóló 1997. évi LXXVIII. törvény 57. § (2) és (3) bekezdésében meghatározott feladatkörében eljárva a következőket rendeli el:

**I. Fejezet**

**Általános rendelkezések**

**1. A rendelet célja, hatálya és alkalmazása**

**1. §** E rendelet célja Csemő Község épített környezetének megőrzése érdekében a helyi építészeti értékvédelemmel, a településképi követelményekkel és a településkép-érvényesítési eszközökkel kapcsolatos szabályok megállapítása.

**2. §** A helyi védelem célja a Csemő Község településképe és történelme szempontjából meghatározó épített értékek védelme, egyedi arculatának, karakterének megőrzése.

**3. §** A településképi szempontból meghatározó területek lehatárolásának célja az egységes karakterű területekre vonatkozó egyes településképi követelmények területi hatályának megállapítása a településkép megőrzése céljából.

**4. §** E rendelet hatálya Csemő Község közigazgatási területére terjed ki.

**5. §** E rendelet előírásait a hatályos településrendezési eszközökkel együtt kell alkalmazni.

**2. Értelmező rendelkezések**

**6. §** E rendelet alkalmazásában:

1. *Alárendelt homlokzat*: nyílás nélküli tömör, vagy alárendelt helyiségek (fürdőszoba, kamra, W.C.) ablakait tartalmazó homlokzat.

2. *Áttört kerítés*: a síkjára merőlegesen legalább 50%-ban átlátható kerítés.

3. *Főépület*: a telek rendeltetése szempontjából meghatározó, utcaképet formáló épület.

4. *Földszínek*: a barna-vörös-okker-sárga-sárgászöld színtartomány kevéssé telített és közepesen sötét árnyalatai.

5. *Napelemes tetőcserép*: napenergiát elektromos árammá alakító tetőfedő elem.

6. *Napelem*: napenergiát elektromos árammá alakító táblás kivitelű műszaki berendezés.

7. *Napkollektor*: napenergiát termikus energiává alakító műszaki berendezés.

8. *Pasztellszín*: a színek világos, kis telítettségű árnyalatai, melyeknek a szín mellett csak fehértartalma van, fekete nincs.

9. *Rikító szín*: a környezetétől ízlést sértően, bántóan elütő szín.

10. *Telített szín*: a színkör tiszta színe, melyhez sem fehér, sem fekete szín nincs hozzákeverve.

**II. Fejezet**

**Helyi védelem**

**3. A helyi védelem fajtái**

**7. §** A helyi értékek védelme egyedi védelem.

**4. Az egyedi védelem meghatározása**

**8. §** (1) Egyedi védett épület, építmény minden olyan alkotás, épület, építmény, amely a község történelmileg kialakult sajátosságainak hordozója, a településkép megőrzésének jelentős eleme és építészeti szempontból kiemelkedő jelentőséggel bír, és egyéb védelem alatt nem áll.

**5. A védettséggel összefüggő korlátozások, kötelezettségek**

**9. §** (1) A védett érték karbantartása, állapotának megóvása a tulajdonos kötelezettsége.

(2) A védett érték megfelelő fenntartását és megőrzését elsősorban a rendeltetésnek megfelelő használattal kell biztosítani. A használat a védett objektum történeti, művészeti értékeit nem veszélyeztetheti.

**10. §** (1) A helyi védelemmel érintett ingatlanon csak olyan építési, vagy részleges bontási munka, illetve olyan állapot fennmaradása megengedett, amely nem érinti hátrányosan a védett érték megjelenését, karakterét, eszmei (történeti, helytörténeti) értékét.

(2) Az egyedi védett épület, építmény felújítása, átalakítása, bővítése esetén meg kell őrizni, megsemmisülése esetén rekonstruálni az építmény:

a) tömegformáját,

b) tetőformáját,

c) kéményeit,

d) homlokzati tagozatait,

e) homlokzati díszítőelemeit és egyéb részletképzéseket,

f) egyéb épülettartozékait (rács, vasalat, világítótest, korlát stb.),

g) nyílásrendjét, nyílásosztását és nyílásméreteit,

h) anyaghasználatát (tetőhéjalása az eredetihez hasonló színű és mintázatú korszerű építőanyaggal felváltható),

i) eredeti homlokzati színezését.

(3) Ha az eredeti állapotra vonatkozó dokumentum nem lelhető fel, és azt következtetésekkel sem lehet valószínűsíteni, a megfelelően megmaradt eredeti elemek, vagy hasonló stílusú épülethomlokzatok, eredeti és analóg formaelemeinek alkalmazásával kell helyreállítani.

(4) A védett épületek belső korszerűsítését, átalakítását, esetleges bővítését a védettség nem akadályozza.

**6. A helyi védelem alá helyezés és a védelem megszűnésének szabályai**

**11. §** (1) A helyi védettség alá helyezést, annak módosítását vagy megszüntetését bármely természetes vagy jogi személy, jogi személyiséggel nem rendelkező szervezet kezdeményezheti a polgármesternél.

(2) A helyi védelem alá helyezésre vonatkozó kezdeményezésnek tartalmaznia kell:

a) a védelemre javasolt érték megnevezését, egyedi védelem esetén címét, helyrajzi számát, területi védelem esetén a terület lehatárolását a helyrajzi számok megjelölésével;

b) a védelem fajtájával kapcsolatos javaslatot;

c) a védelemmel kapcsolatos javaslat rövid indoklását;

d) a kezdeményező nevét, lakcímét, vagy megnevezését, székhelyét.

(3) A helyi védelem megszüntetésére vonatkozó kezdeményezésnek tartalmaznia kell:

a) a védett érték megnevezését, egyedi védelem esetén címét, helyrajzi számát, területi védelem esetén a terület lehatárolását a helyrajzi számok megjelölésével;

b) a védett érték felmérési és fotó dokumentációját;

c) a védelem törlésével kapcsolatos javaslat rövid indoklását;

d) a kezdeményező nevét, lakcímét, vagy megnevezését, székhelyét.

(4) Amennyiben a kezdeményezés hiánypótlásra szorul, és azt a polgármester erre vonatkozó felhívása ellenére 30 napon belül a kezdeményező nem egészíti ki, a javaslatot a polgármester érdemi vizsgálat nélkül elutasíthatja.

**12. §** (1) A helyi védelemmel kapcsolatos döntés szakmai megalapozása érdekében az önkormányzat értékvizsgálatot készíttet.

(2) Az értékvizsgálat részletes tartalmi követelményeit a 1. melléklet állapítja meg.

**13. §** (1) A helyi védelem alá helyezési, módosítási vagy megszüntetési eljárásban érdekelt felek:

a) a javaslattal érintett ingatlan tulajdonosa(i);

b) épület esetén a tervező, vagy a szerzői jogok jogosultja;

c) a kezdeményezők;

d) az illetékes építésügyi hatóság;

e) az illetékes kulturális örökségvédelmi hatóság.

(2) A helyi védelem alá helyezés, annak módosítása vagy megszüntetése iránt eljárás megindításáról az önkormányzat honlapján a polgármester 5 napon belül tájékoztatást tesz közzé, továbbá írásban értesít az (1) bekezdésben meghatározott érdekelteket.

(3) Az ingatlan használójának értesítése a tulajdonos útján történik.

(4) A kezdeményezéssel kapcsolatban az érdekeltek az értesítés átvételét követő 15 napon belül írásban észrevételt tehetnek.

**14. §** Ha egy helyi egyedi védelem alatt álló értéket műemléki védelem alá helyeznek, annak közzétételével egyidejűleg a helyi egyedi védelem megszűnik. Ebben az esetben a jegyző kezdeményezi az ingatlanügyi hatóságnál a helyi védelem törlését.

**7. A helyi értékvédelem feladatai**

**15. §** (1) A helyi értékvédelem feladata a különleges oltalmat igénylő településszerkezeti, település- és utcaképi, építészeti, történeti, régészeti, képző- és iparművészeti, műszaki-ipartörténeti szempontból védelemre érdemes területek, épület-együttesek, építmények, épületrészek, műtárgyak számbavétele, meghatározása, dokumentálása, nyilvántartása, valamint a nyilvánossággal való megismertetése.

(2) A védett értékek dokumentálását

a) tervszerűen, a jelen rendelet és mellékletei szerint,

b) a helyi vagy országos védelemre való felterjesztés előtt,

c) a helyi vagy országosan védett ingatlanon végzett átalakítás, kutatás során,

d) a helyi vagy országos védelemből való törlés előtt

kell végezni.

(3) A védett értékek megóvásának, fenntartásának, helyre-, vagy visszaállításának, jókarbantartásának biztosítását a következők szerint kell elősegíteni:

a) pályázat útján elnyerhető önkormányzati támogatással,

b) szakmai tanácsadással,

c) szükség esetén hatósági kötelezéssel, szankciók útján.

**8. A helyi védelem alatt álló értékek nyilvántartása**

**16. §** (1) A helyi védelem alá eső egyedileg védett ingatlanokról a polgármester cím szerint rendezett, részletes naprakész elektronikus nyilvántartást vezettet.

(2) A nyilvántartás része az értékvizsgálat, a védett elemeket tartalmazó lista, a védett elemeket ábrázoló térkép, valamint tartalmazza:

a) a védett érték megnevezését;

b) a védett érték védelmi nyilvántartási számát;

c) a védett érték azonosító adatait;

d) a védelem típusát;

e) a védett érték helymeghatározásának adatait;

f) a védelem rövid indoklását.

(3) A nyilvántartás naprakész vezetéséről a polgármester gondoskodik.

**9. A testületi döntéssel összefüggő feladatok**

**17. §** (1) A Képviselő-testület a 11. § (2) vagy (3) bekezdésben foglaltaknak megfelelő tartalmú kezdeményezés benyújtásától számított 6 hónapon belül dönt a helyi védelem alá helyezésről, annak módosításáról vagy megszüntetéséről.

(2) A helyi védelem alá helyezésre, annak módosítására vagy megszüntetésére vonatkozó képviselő-testületi előterjesztés melléklete a 1. melléklet szerinti tartalommal készült megalapozó értékvizsgálat, valamint a 13. § (1) bekezdésben meghatározott érdekeltek az értesítést követő 15 napon belül benyújtott észrevételei.

(3) A helyi védelem alá helyezés az értékvizsgálat alapján történik.

(4) A helyi védelemmel kapcsolatos képviselő-testületi döntésről írásban értesíteni kell a 13. § (1) bekezdésben meghatározott érdekelteket, és a döntésről az Önkormányzat honlapján a döntéstől számított 15 napon belül tájékoztatást kell közzétenni.

(5) A helyi védelem alá helyezést elrendelő önkormányzati rendelet hatályba lépésétől számított 60 napon belül a jegyző kezdeményezi az ingatlanügyi hatóságnál a védelem jogi jellegként való feljegyzését.

(6) A rendelet módosítására irányuló javaslatokról a képviselő-testület évente legfeljebb két alkalommal dönt.

**III. Fejezet**

**10. A településképi szempontból meghatározó területek**

**18. §** (1) Csemő Község településképi szempontból meghatározó területei:

a) Faluközpont

b) Csemő belterület

c) Zöldhalmi falusias terület

d) Zöldhalmi tanyás területek

e) Egyéb tanyás területek

(2) Csemő Község településképi szempontból meghatározó területeinek térképi lehatárolását a rendelet 2. melléklete tartalmazza.

**IV. Fejezet**

**Településképi követelmények**

**11. Építmények anyaghasználatára vonatkozó általános építészeti követelmének**

**19. §** Építési tevékenységgel érintett épület, építmény építőanyagaként műanyag hullámlemez, felületkezelés nélküli, rozsdásodó fémlemezfedés, valamint fekete, piros kék bitumenes zsindely használata nem megengedett.

**20. §** Talajnedvesség elleni szigeteléssel nem rendelkező épület esetében műanyag nyílászáró nem alkalmazható.

**12. A településképi szempontból meghatározó területekre vonatkozó területi építészeti követelmények**

**21. §** (1) A Faluközpont területén a meghatározó beépítési mód a szabadonálló.

(2) Az épületek szintszáma legfeljebb F+1+tetőtér lehet.

(3) Az utcafronton a kerítés áttört kialakítással, az épülethez illeszkedő anyag- és színhasználattal készülhet.

**22. §** (1) Csemő belterületén a meghatározó beépítési mód az előkertes szabadon-, vagy oldalhatáron álló beépítési mód.

(2) A területen legfeljebb földszint + tetőteres épület építése megengedett.

(3) Kerti építmények a főépülethez illeszkedő anyag- és színhasználattal, tervezetten építendők.

(4) Az utcafronton a kerítés áttört, alacsony lábazatú, vagy lábazat nélküli, az épülethez illeszkedő anyag- és színhasználatú legyen.

**23. §** (1) A Zöldhalmi falusias külterület, a Zöldhalmi tanyás területek falusias jellegű területek meghatározó beépítési módja az előkertes vagy előkert nélküli oldalhatáron álló.

(2) A területen legfeljebb földszint + tetőteres épület építése megengedett.

(3) Kerti építmények a főépülethez illeszkedően, tervezetten építendők.

(4) A kerítés a környezethez illeszkedő, áttört, vagy hagyományos deszkakerítés lehet.

**24. §** (1) Az Egyéb tanyás területek és a Zöldhalmi tanyás területek helyi építési szabályzatban meghatározott ingatlanainak meghatározó beépítése a szabadonálló, egyes területrészeken, a falusias telekosztású ingatlanok esetében az oldalhatáros beépítés.

(2) A településképet meghatározó beépítés földszintes. Legfeljebb földszint + tetőteres épület építése megengedett.

(3) Kerti építmények a főépülethez illeszkedően, tervezetten építendők.

(4) Alacsony lábazatos, vagy lábazat nélküli áttört kerítés építése megengedett.

**13. A településképi szempontból meghatározó területekre vonatkozó egyedi építészeti követelmények**

**25. §** (1) A településképet meghatározó Faluközpont területén az utcaképet meghatározó épületek és építmények tetőfedési anyagaként cserép, vagy hasonló esztétikai értékű, korszerű pikkelyes fedőanyag, nemes anyagú fémlemezfedés (pl. cink, sárgaréz, vörösréz), palafedés, üvegtető alkalmazható. Napelemes tetőcserép alkalmazható.

(2) Lapostetős épület nem építhető.

(3) Egy épületen belül legfeljebb kétféle tetőhajlás alkalmazható. Összetett, toronnyal tagolt tető nem építhető, kivéve szakrális épület esetén.

(4) Tetőfelületen csak egy soros tetőablak (álló, vagy síkban fekvő) létesíthető.

(5) Utcára oromfalas megjelenésű épület közterület felőli homlokzatának legalább 75%-a egy síkban alakítandó ki.

(6) Homlokzatszínezés pasztell árnyalatú földszínekkel történhet. Épületet feketére, zöldre, kékre, lilára, rikító színűre színezni nem megengedett.

(7) Napelem, napkollektor a homlokzaton nem helyezhető el.

(8) Parabolaantenna, 50 cm magasságot meghaladó antenna berendezés, valamint klímaberendezés kültéri egysége nem helyezhető el az épület közterületi homlokzatán, teraszán.

(9) Parapetkonvektor égéstermékének közterület felé eső homlokzatra történő kivezetése

a) meglévő épületen csak műszaki szükségességből, a homlokzatképzéssel megfelelően összehangolt műszaki megoldással megengedett,

b) új épületen nem létesíthető.

(10) Üzleti árnyékoló szerkezet (kirakat-árnyékoló, vendéglátó terasz feletti árnyékoló)

a) tartószerkezetét új kirakatportál létesítése esetén a kirakatportálon, vagy a falsíkon belül, rejtett módon kell felszerelni,

b) a ponyvafelület üzletfeliratot, cégért, céglogót tartalmazhat.

(11) Díszvilágítás csak a karácsonyi ünnepkörhöz kapcsolódóan, advent első vasárnapjától (a december 25. előtti negyedik vasárnap) vízkeresztig (január 6.) helyezhető el és működtethető fényszennyezést nem okozva, a szomszédos és szemközti épületeket és a közterület rendeltetésszerű használatát nem zavaró módon.

**26. §** (1) A településképi szempontból meghatározó Csemő belterületen, a Zöldhalmi falusias területen, a Zöldhalmi tanyás területen és az Egyéb tanyás területeken a főépületek, illetve az utcaképet meghatározó épületek és építmények tetőfedési anyagaként cserép, vagy hasonló esztétikai értékű, korszerű pikkelyes fedőanyag, nemes anyagú fémlemezfedés (pl. cink, sárgaréz, vörösréz), palafedés, üvegtető alkalmazható. Napelemes tetőcserép alkalmazható.

(2) A homlokzatképzés során a homlokzati falfelület 60%-ánál kevesebb vakolt felület nem lehet. A fennmaradó részen kő-, tégla-, vagy faburkolat alkalmazható. Egy épületen legfeljebb kétféle homlokzati anyag használható.

(3) Az utcára oromfalas megjelenésű lakó-, vagy középület homlokzati szélessége 9,0 m-nél nagyobb nem lehet.

(4) Beforduló épületrész gerincmagassága nem lehet nagyobb a közterület felőli épületszárny gerincmagasságánál.

(5) A területeken 35-45°-os hajlásszögű magastető alkalmazható.

(6) A területeken 9,0 m-nél szélesebb közterület felőli homlokzat esetén a tetőforma az utcával párhuzamos nyeregtető, vagy sátortető lehet.

(7) A területeken lapostetős épület nem építhető.

(8) Lapostetős épületrész a közterülettől 10 m mélységig nem létesíthető.

(9) Egy épületen belül legfeljebb kétféle tetőhajlás alkalmazható. Összetett, toronnyal tagolt tető nem építhető, kivéve szakrális épület esetén.

(10) Tetőfelületen csak egy soros tetőablak (álló, vagy síkban fekvő) létesíthető. Közterület felőli homlokzaton tetőtérben erkély, zárterkély nem építhető.

(11) Közterület felé nyíló homlokzaton az épületnek a közterület(ek) felé utcaképet formáló homlokzattal kell rendelkeznie. Alárendelt homlokzat, tűzfal nem építhető a közterület felé.

(12) Utcára oromfalas megjelenésű épület közterület felőli homlokzatának legalább 75%-a egy síkban alakítandó ki.

(13) Homlokzatszínezés fehér, törtfehér, vagy pasztell árnyalatú földszínekkel történhet. Épületet feketére, zöldre, kékre, lilára, rikító színűre színezni nem megengedett.

(14) Napelem, napkollektor a homlokzaton nem helyezhető el.

(15) Parabolaantenna, 50 cm magasságot meghaladó antenna berendezés, valamint klímaberendezés kültéri egysége nem helyezhető el az épület közterületi homlokzatán, teraszán.

(16) Parapetkonvektor égéstermékének közterület felé eső homlokzatra történő kivezetése

a) meglévő épületen csak műszaki szükségességből, a homlokzatképzéssel megfelelően összehangolt műszaki megoldással megengedett,

b) új épületen nem létesíthető.

(17) Üzleti árnyékoló szerkezet (kirakat-árnyékoló, vendéglátó terasz feletti árnyékoló)

a) tartószerkezetét új kirakatportál létesítése esetén a kirakatportálon, vagy a falsíkon belül, rejtett módon kell felszerelni,

b) a ponyvafelület üzletfeliratot, cégért, céglogót tartalmazhat.

(18) Díszvilágítás csak a karácsonyi ünnepkörhöz kapcsolódóan, advent első vasárnapjától (a december 25. előtti negyedik vasárnap) vízkeresztig (január 6.) helyezhető el és működtethető fényszennyezést nem okozva, a szomszédos és szemközti épületeket és a közterület rendeltetésszerű használatát nem zavaró módon

**14. Az egyes sajátos építmények, műtárgyak elhelyezése**

**27. §** (1) A teljes település ellátását biztosító felszíni energiaellátási és elektronikus hírközlési sajátos építmények, műtárgyak elhelyezésére elsősorban alkalmas területek az alábbiak:

a) külterületi közlekedési és közműterületek,

b) gazdasági területek.

(2) Az (1) bekezdés szerinti sajátos építmények, műtárgyak elhelyezésére az alábbi területek nem alkalmasak:

a) országos közutak belterületi és a külterületi falusias területére eső szakaszai,

b) a településképi szempontból meghatározó tanyás területek,

c) közparkok, közkertek területei,

d) a védelmi és közjóléti rendeltetésű erdőterületek,

e) vízgazdálkodási területek,

f) az ökológiai hálózatba tartozó és tájképi szempontból kiemelten kezelendő területek.

**V. Fejezet**

**A reklámokra, reklámhordozókra, cégtáblákra, üzletfeliratokra és egyéb műszaki berendezésekre vonatkozó településképi követelmények**

**15. A reklámokra, reklámhordozókra, cégtáblákra, üzletfeliratokra vonatkozó településképi követelmények a településképi szempontból meghatározó és helyi egyedi védelemmel érintett területeken**

**28. §** Reklámhordozó utcabútorok egymástól 50 m-en belül nem helyezhetők el.

**29. §** Reklámberendezés nem létesíthető káprázást okozó megoldással.

**30. §** Helyi népszavazás, községi rendezvény, vagy a község szempontjából jelentős eseményről való tájékoztatás érdekében hirdetmény évente összesen tizenkét naptári hétig kihelyezhető.

**31. §** Üzletfelirat, cégtábla, cégér csak akkor helyezhető el a homlokzaton, ha

(1) az épületben, vagy az ott lévő rendeltetési egységben folytatott tevékenységre vonatkozik,

(2) szervesen illeszkedik a homlokzatok meglévő vagy tervezett tagolásaihoz, a nyílászárók kiosztásához, azok ritmusához úgy, hogy együttesen összhangban legyen az épület építészeti részletképzéseivel, színezésével, építészeti hangsúlyaival.

**32. §** Cégtábla csak a falsíkkal párhuzamosan helyezhető el, mérete nem haladhatja meg a 0,5 m2-t.

**33. §** E rendelet hatálybalépése után újonnan megvalósított épület üzletportáljai és kirakatai esetében az üzletfelirat nem helyezhető el az eredeti homlokzati tervben e célból kijelölt helyen kívül.

**34. §** Nem létesíthető üzletfelirat, cégtábla, cégér

(1) rikító színhasználattal,

(2) kápráztató fényű világító táblaként,

(3) digitális kijelzésű fényreklámként,

(4) változó futófénnyel, változó szöveg-, vagy ábra animálással,

(5) fény- és filmvetítéssel.

**35. §** Pályázati forrásból megvalósuló építmény esetében az előírt tájékoztatási felületként

(1) az építés ideje alatt a telken belül elhelyezett, a pályázati kiírás szerinti méretű tájékoztató tábla,

(2) a létesítmény átadása után legfeljebb a pályázati kiírás szerinti méretű tájékoztató tábla a homlokzaton, vagy a létesítmény előkertjében elhelyezve – a pályázati kiírás szerinti időszakra – létesíthető.

**16. Egyéb műszaki berendezésekre vonatkozó településképi követelmények a településképi szempontból meghatározó és helyi egyedi védelemmel érintett területeken**

**36. §** (1) Napelem panel

a) meglévő magastetős épületen való utólagos alkalmazása során elhelyezésük, sorolásuk iránya, kiterjedésük az épület ötödik homlokzatként legyen tervezett, kövesse az épület tetőzetének szerkezeti méreteit, a tetőfedésbe simulóan, annak modulméretével összeegyeztetett módon kerüljön kialakításra,

b) az utcára merőleges tetőgerinc, vagy fésűs beépítés esetén az utca felől 5 m-en belül utólag nem létesíthető,

c) új épület létesítésekor a tető építészeti kialakításába komponáltan, annak részeként és a tetősíkkal azonos síkban fektetve létesíthető.

(2) Napkollektor

a) magastető kontyolt részén, sátortetőn, toronykiemelésen nem helyezhető el,

b) az utcára közel merőleges tetőgerinc, vagy fésűs beépítés esetén az utca felőli első 5 méteres tetőszakaszon utólag nem létesíthető.

**VI. Fejezet**

**Településkép-védelmi tájékoztatás és szakmai konzultáció**

**17. A kötelező szakmai konzultáció esetei**

**37. §** Az építtető köteles szakmai konzultációt kérni lakóház építés és bővítés esetén.

**18. A szakmai konzultáció részletes szabályai**

**38. §** (1) A polgármester kérelemre a településképi követelményekről a kérelem beérkezésétől számított 8 napon belül szakmai konzultációt és ezen belül szakmai tájékoztatást biztosít.

(2) A településképi szakmai konzultáció a polgármester feladata.

(3) A szakmai konzultáció helyszíne az önkormányzat hivatalos helyisége. Kérésre a konzultáció a helyszínen is lefolytatható.

(4) A konzultáció tartalma az építési tevékenységgel érintett ingatlannal kapcsolatos településképi követelmények ismertetése.

(5) A konzultációról emlékeztető készül, mely tartalmazza a felvetett javaslatok lényegét, a polgármester lényeges nyilatkozatait.

(6) Az emlékeztetőben rögzített nyilatkozatok kötik a települési önkormányzatot a kötelezési eljárás során.

**VII. Fejezet**

**A településképi kötelezés**

**19. A településképi kötelezési eljárás általános szabályai**

**39. §** A polgármester a közigazgatási hatósági eljárás és szolgáltatás általános szabályairól szóló törvény rendelkezései szerint településképi kötelezési eljárást folytathat le a településképi követelmények be nem tartása esetén.

**40. §** A településképi kötelezési eljárás hivatalból indul

a) bejelentés, vagy

b) a hivatal részéről eljáró személy észlelése

alapján.

**20. A településképi kötelezés és bírság kiszabásának esetkörei és mértéke**

**41. §** (1) A településképi követelmények megszegése esetén a polgármester településképi kötelezés formájában az ingatlan tulajdonosát az építmény, építményrész felújítására, átalakítására, vagy elbontására kötelezheti.

(2) Ha a kötelezett a kötelezésnek határidőre nem tesz eleget, vagy a településképi bejelentési kötelezettségét elmulasztja, a polgármester településképi bírságot szabhat ki

a) a településképi bejelentési kötelezettség elmulasztása esetén legalább 10.000,- forint és legfeljebb 400.000,- forint,

b) a polgármester tiltása ellenére végzett tevékenység esetén legalább 50.000,- forint és legfeljebb 400.000,- forint,

c) a bejelentési dokumentációban foglaltaktól eltérő tevékenység folytatása esetén az eltérés mértékétől függően legalább 50.000,- forint és legfeljebb 1.000.000,- forint,

d) településképi kötelezésben foglaltak végre nem hajtása esetén, alkalmanként legalább 100.000,- forint és legfeljebb 1.000.000,- forint,

e) a településképi előírásoktól eltérő építési tevékenység végzése esetén az eltérés mértékétől függően legalább 50.000,- forint és legfeljebb 1.000.000,- forint

mértékben.

(3) A bírság kiszabásánál figyelembe veendő mérlegelési szempontok:

a) a jogellenes tevékenység súlya és a felróhatóság mértéke,

b) a bírságnak ugyanazon mulasztás esetén történő ismételt kiszabása esetén az előző bírságok száma és mértéke.

(4) Az (1) és (2) bekezdésben meghatározott döntés ellen a kézhezvételtől számított 15 napon belül a polgármesterhez benyújtott, a Csemő Község Önkormányzat Képviselő-testületének címzett fellebbezésnek van helye. A fellebbezésről a Képviselő-testület a beérkezést követően, soron következő – de legalább 8 nappal később tartandó – ülésén dönt.

**42. §** A kiszabott településképi bírságot a jogerőre emelkedéstől számított 30 napon belül átutalással vagy postai készpénzutalási megbízással kell megfizetni.

**43. §** E rendeletben nem szabályozott kérdésekben a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

**VIII. Fejezet**

**Záró- és átmeneti rendelkezések**

**21. Hatálybalépés**

**44. §** (1) Jelen rendelet 2018. január 1-én lép hatályba.

(2) E rendelet előírásait a hatályba lépését követően indult eljárásokban kell alkalmazni.

**23. Hatályon kívül helyező rendelkezések**

**45. §** E rendelet hatálybalépésével hatályát veszti Csemő Község helyi építési szabályzatáról szóló 1/2006 (I. 31.) számú önkormányzati rendeletének 37. és 38. §-a, Csemő Község helyi építészeti örökség védelméről szóló 13/2008. (XI. 26.) számú önkormányzati rendelete és Csemő Község közterület használatáról és a zöldfelületek megóvásáról szóló 10/2011. (VI. 14.) számú rendeletének 11. §-a, továbbá a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásáról szóló 13/2017. (XI.06.) számú rendelet.

Csemő, 2017. december…..

Tóth János Dr. Lakos Roland

jegyző polgármester

1. melléklet

a …/2017. (…) önkormányzati rendelethez

**Az értékvizsgálat adattartalma**

A. Azonosító adatok:

1. Helyszín megnevezése

2. Településrész

3. Cím

4. Helyrajzi szám

5. Nyilvántartási azonosító

6. Adatfelvevő neve

7. Adatfelvétel éve

B. Az épület/építmény alapadatai

1. Az épület/építmény megnevezése

2. Jelenlegi funkció

3. Eredeti funkció (amennyiben ismert)

4. Építész (amennyiben ismert)

5. Építtető (amennyiben ismert)

6. Építés éve (amennyiben ismert)

7. Hatályos védelem

8. Javasolt védelem

9. Jelleg, értékelés

10. Védendő értékek

11. Eredeti tervek, dokumentumok (amennyiben fellelhető)

12. Bibliográfia, archív fotók

13. Állapotfotók

2. melléklet

a …/2017. (…) önkormányzati rendelethez

A településképi szempontból meghatározó területek térképi lehatárolása



