

Tárgy: **a Településképi Arculati Kézikönyv**

**jóváhagyása és a településkép**

**védelméről szóló rendelet elfogadása**

**E L Ő T E R J E S Z T É S**

**Csemő Község Képviselő-testületének**

**2017. december 12-én tartandó ülésére**

**Tisztelt Képviselő-testület!**

A településkép védelméről szóló 2016. évi LXXIV. törvény a települések esztétikus lakókörnyezetének kialakítása, illetve védelme érdekében két új műfajt vezetett be a településtervezésben: a **Településképi Arculati Kézikönyvet (TAK) és a településképi rendeletet.**

A **TAK** célja meghatározni a kerület településképi jellemzőit, a településképi szempontból egymástól jól elkülönülő településrészeket arculati jellemzőikkel és értékeikkel, a településkép minőségi formálására vonatkozó javaslatokat, valamint a jó példákon keresztül bemutatni a településképhez illeszkedő építészeti elemeket.

**A TAK alapján készülő településképi rendelet állapítja meg többek között a** helyi építészeti örökség területi és egyedi védelmét, illetve a védelem megszüntetését, a településszerkezet, településkarakter, tájképi elem és egyéb helyi adottság alapján a településképi szempontból meghatározó területeket, a területi és egyedi építészeti településképi követelményeket, valamint a reklámok, reklámhordozók, cégérek és egyéb műszaki berendezések elhelyezésére és alkalmazására, illetve tilalmára vonatkozó településképi követelményeket.

A településképi rendelet tervezete a helyi védelem alá helyezés szabályait tartalmazza. Ahhoz, hogy egyes épületek helyi védelmet élvezzenek, előzetes értékvizsgálatot kell lefolytatni, melynek birtokában a rendelet módosításával dönthetünk arról, hogy mely épületek, építmények kerüljenek helyi védelem alá.

A TAK és a településképi rendelet tervezetének államigazgatási és partnerségi egyeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Kom. rendelet és a partnerségi egyeztetés szabályairól szóló 8/2017. (III. 14.) önkormányzati rendelet előírásai szerint megtörtént.

A jogszabályban megállapított 21 napon belül a TAK-hoz a Pest Megyei Építész Kamara, a településképi rendelethez az Állami Főépítész küldött szakmai véleményt. A Duna-Ipoly Nemzeti Park határidőn túl küldte meg véleményét, melyet ennek ellenére figyelembe vettünk, megválaszoltunk. A beérkezett véleményeket, az el nem fogadott vélemények indoklását, az elfogadott véleményekre történt intézkedéseket jelen előterjesztés melléklete tartalmazza.

A hatályos jogszabályok értelmében a TAK-ot és a településképi rendeletet 2017. december 31-ig el kell fogadni az önkormányzatoknak, mivel a korábbi rendeletek településképpel összefüggő előírásai 2018. január 1-től nem alkalmazhatók.

Kérem a Tisztelt Képviselő-testületet, hogy az előterjesztést tárgyalja meg, a határozati javaslatot fogadja el, illetve döntsön a rendelet-tervezet elfogadásáról is.

**HATÁROZATI JAVASLAT**

**…../2017. (XI.22.) sz. határozat**

**Csemő Község Önkormányzatának Képviselő-testülete a település esztétikus lakókörnyezetének kialakítása, illetve védelme érdekében a Településképi Arculati Kézikönyvet elfogadja. Utasítja Polgármesteri Hivatalt a szükséges intézkedések megtételére.**

Határidő: azonnal

Felelős: jegyző

Csemő, 2017. december 7.

Dr. Lakos Roland

polgármester